REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/277-13

1. oktobar 2013. godine

B e o g r a d

Z A P I S N I K

26. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 17. JULA 2013. GODINE

Sednica je počela u 11,10 časova.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Nebojša Berić, Vladimir Ilić, Branka Karavidić, Saša Maksimović, Zoran Pralica, Boško Ristić, Slavica Savić i Velimir Stanojević.

Sednici su prisustvovali zamenici članova Odbora: Irena Vujović (zamenik člana Odbora Dragomira Karića),Miodrag Nikolić (zamenik člana Odbora Saše Maksimovića) i Vladimir Marinković (zamenik člana Odbora Slavice Savić).

Sednici nisu prisustvovali članovi Odbora: Zoran Anđelković, Ivan Jovanović, Petar Škundrić, Dragomir J. Karić, Dušan Petrović, Nenad Popović, Radojko Obradović i Kenan Hajdarević.

Sednici su, na poziv predsednika, prisustvovali: Vesna Kovač, potpredsednik Narodne skupštine, predsednik Odbora za finansije, republički budžet i kontrolu trošenja javnih sredstava; Dragoljub Rajić, direktor Unije poslodavaca Srbije; Aleksandar Stevanović, CEFE Srbija; Goran Kovačević, potpredsednik Unije poslodavaca Srbije i član Odbora za trgovinu Privredne komore Srbije; Dušan Korunovski, generalni sekretar Unije poslodavaca Srbije; Andreja Brkić, potpredsednik Unije poslodavaca Srbije, predsednik grane zdravstva i farmacije; Svetlana Budimčević, pomoćnik direktora Unije poslodavaca Srbije; Slobodan Samardžić, potpredsednik Privredne komore Srbije; Jelena Bojović, direktor programa za regulatornu reformu NALED; Vlatko Sekulović, član UO Konfindustrija Srbija (Udruženje italijanskih privrednika u Srbiji); Milica Samardžić, Američka privredna komora, koordinator za regulatorne poslove; Milan Vučković, Nemačka privredna komora; Milan Stefanović, stručni savetnik USAID; Danica Dajović, konsultant USAID; Aleksandar Ljubić, državni sekretar u Ministarstvu finansija i privrede; Dragovan Milićević, državni sekretar u Ministarstvu spoljne i unutrašnje trgovine i telekomunikacija; Mišela Nikolić, Nina Samardžić i Irina Stevanović-Gavrović, pomoćnici ministra finansija i privrede; Vladana Jović, pomoćnik ministra pravde i državne uprave, i Svetlana Kuzmanović Živanović, rukovodilac Grupe za porez na dohodak građana i sistem doprinosa za socijalno osiguranje u Ministarstvu finansija i privrede.

Na predlog predsednika, Odbor je jednoglasno utvrdio sledeći

D n e v n i r e d

1. Problemi privrede iz ugla poslodavaca.

Pre razmatranja utvrđene tačke dnevnog reda, Odbor je jednoglasno usvojio zapisnike 22. i 23. sednice Odbora.

Uvodna izlaganja su podneli Aleksandar Stevanović, na temu: „Uticaj poreske regulative zarade na stanje u privredi“, Goran Kovačević, na temu: „Instrukcije i propisi u oblasti trgovine i uticaj na ekonomiju“ i Dušan Korunovski, na temu: „Privredni aspekti radnog zakonodavstva“. Uvodničari su, pre svega, predstavili rezultate istraživanja stavova vlasnika i direktora kompanija koja posluju u Republici Srbiji o neophodnim reformama u oblasti radnog zakonodavstva, poreskom opterećenju zarada i propisima u trgovini i reformi inspekcijskih službi, koje je napravila Unija poslodavaca Srbije, u saradnji sa CEFE Srbija.

Poslodavci smatraju da je trenutna razlika između neto u bruto plate suštinska prepreka da plate u Srbiji rastu, a ako se ta razlika zadrži većina će morati da smanji broj zaposlenih. Zakonska rešenja predviđaju otpremnine na osnovu ukupnih godina staža, pa ne postoji ni jedan interes poslodavaca da zaposle ljude koji imaju dosta staža. To rešenje tera te ljude da doživotno rade na sivo, po autorskim ugovorima ili da ne rade uopšte. Ima mnogo skrivenih nameta koji državu koštaju toliko radnih mesta da bi, kada bi se oni uklonili, poslodavci mogli bez ikakve pomoći države, subvencija i kredita, da otvore radnih mesta koliko su otvorile sve multinacionalne kompanije koje su došle u Srbiju uz podršku budžetskih sredstava. Ima loših rešenja koja se prepoznaju po tome što se široko prenebregavaju, pa siva ekonomija raste. Poslodavci su za čiste račune i rešenja koja neće terati poslodavce da izbegnu nešto što nije moguće da se realizuje u praksi.

Trgovina je generalno bolji deo privrede. Međutim, tri od četiri najveća trgovinska lanca su prošle godine poslovala sa gubitkom, mnogo malih trgovaca je zatvorilo svoje porodične radnje, a prometi su sve manji. Promet u trgovini u 2012. godini bio je 30,4% manji nego 2008. godine, što je najviše u odnosu na zemlje u okruženju. Osnovno ekonomsko pravilo je da svaki pad prometa, koji nije praćen padom troškova, mora dovesti do povećanja cena proizvoda i usluga. Drastičan pad prometa se ne može kompenzovati kroz smanjenje troškova. U 2008. godini bilo je ukupno 100.233 trgovinske prodavnice, a krajem 2011. godine 90.305 trgovinskih prodavnica, što predstavlja realan pad od 9,9%. U trgovini na veliko i malo 2008. godine bilo je zaposleno 197.178 lica, a 2012. godine taj broj je opao na 187.973, što predstavlja realan pad od 6,7%. Podaci ukazuju na rast sive ekonomije. Trgovina može zaposliti više ljudi samo ako imamo zakone prilagođene stanju i koji kreiraju efikasno poslovno okruženje. Pravna rešenja treba da budu prilagođena privrednim okolnostima u kojima će se primenjivati. Često implementiramo pojedine zakone koji su efikasni samo u sistemski zaokruženom pravnom okruženju, kao što je slučaj u Evropskoj uniji. Uočljiva je tendencija da se mnoga ključna rešenja izmeštaju iz zakonskih u podzakonske akte, a to dovodi do pravne nesigurnosti, pre svega, za ozbiljan biznis koji posluje u skladu sa zakonom. Prema izvršenom istraživanju najčešći razlog za izricanje kazne je neadekvatno isticanje cena sa 32,6% slučajeva. Svaki papirić ispod proizvoda treba da sadrži odprilike pet podataka, a kada se radi o akcijama i sedam-osam. Prosečna porodična radnja ima oko 4000 artikala, tako da je 20.000 mogućnosti da neki podatak bude pogrešan. Kod velikih sistema to se radi putem softverskih rešenja i nemaju taj problem, ali u Srbiji se još uvek oko 50% maloprodajnog prometa obavlja u porodičnim firmama bez tehničkih resursa i može se sa 100% sigurnosti očekivati kršenje neadekvatnih pravnih pravila, a što predstavlja ozbiljan izazov za koruptivno ponašanje. Zakonsko rešenje da se trudna žena ne može otpustiti dovešće do toga da poslodavac zaposli, pre svega, muškarca ili stariju ženu. Uredba o ograničenju marži koja je važila prošle godine dovela je do toga da je inflacija bila 12%, rast društvenog proizvoda je bio negativan, tri od četiri najveća trgovca su radila sa gubitkom, zatvorilo se mnogo porodičnih radnji, povećala se sezona crnog tržišta i broj nezaposlenih je porastao. Motiv uredbe je bio da se zaštiti standard stanovništva, a ekonomski pokazatelji govore da u tome nismo uspeli. Veliki trgovački lanci ne dolaze jer im se ne isplati investiranje u siromašno tržište, a eventualna ostvarena zarada ne odgovara njihovom očekivanju. Nijedan ozbiljan trgovac ne ide u zemlju gde Vlada određuje cene njegovih proizvoda. Ne možemo očekivati od stranih trgovačkih lanaca da vode našu socijalnu politiku. U Srbiji se na hranu prosečno troši preko 40% prosečne plate, a u Evropi oko 12%. U Srbiji, gde u malim radnjama preko 50% prometa čine životne namirnice nema prostora da se smanjenjem marži na hranu nadoknadi povećanjem marži kod drugih proizvoda. Nerealno visoka zahvatanja javne potrošnje i nedostatak subvencija u poljoprivredi dovešće do još skuplje hrane. Bez povećanja društvenog proizvoda, odnosno realnog povećanja kupovne moći stanovništva i smanjenja nepotrebnih troškova, poslovanje u Srbiji neće biti poželjno mesto za investicije. Najavljeno ukrupnjavanje trgovine spajanjem „Agrokora“ i „Merkatora“ otvara ozbiljno pitanje obezbeđenja pravne regulative koja će omogućiti egzistenciju velikih, srednjih i malih trgovaca.

Poslodavci su jedini koji svoj novac ne drže u bankama, nego ulažu i kroz hipoteke imovinu u posao, sa željom da sa drugima nešto proizvedu, pruže uslugu, prodaju i izvezu. Preko 80% poslodavaca zahteva promenu radnog zakonodavstva da bi se mogao nagraditi dobar radnih u odnosu na onog koji je nezainteresovan ili loš. Sada je vrlo teško odvojiti dobrog i motivisanog radnika od lošeg. Posledica toga su nekonkurentni proizvodi.

U raspravi su izneti stavovi i mišljenja, pre svega, u vezi ocene stanja i uzroka, i dati predlozi institucionalnih mera. Izneta je primedba da materijal dostavljen Odboru od strane Unije poslodavaca Srbije nije potpisan i pečatiran. Podneta je krivična prijava protiv razrešenog predsednika Unije poslodavaca Srbije Nebojše Atanackovića, i taj pečat ne može da se koristi dok se ne okonča sudski postupak. Unija poslodavaca Srbije, sa legitimno izabranim rukovodstvom, dala je konkretne predloge kako da se pokrene srpska privreda i smanji nezaposlenost i te predloge dostavila predsedniku Vlade, predsedniku Republike i prvom potpredsedniku Vlade. Predloge projekata je potvrdila Skupština Unije poslodavaca Srbije na kojoj je učestvovalo preko 250 privrednika.

Kada su u pitanju predlozi za reformu radnog zakonodavstva, uočena su dobra rešenja, ali i nedostaci. Koncept predloga za reformu Zakona o radu je dosta usklađen sa neoliberalnim konceptom. U evropskom radnom zakonodavstvu, u okviru industrijske demokratije, sindikati su se izborili za bolje radne uslove, bolja radna prava, socijalnu tržišnu privredu i za usklađivanje interesa radnika sa interesima poslodavaca. U vezi sa fleksibilizacijom tržišta rada i radnog zakonodavstva, iznet je stav da je potreban konsenzus i dogovor, jer će i u Srbiji doći do pojave nove društvene klase umesto srednje koja se zove prekarijat i koja nema stabilnost radnog mesta. U današnjim uslovima se ne može govoriti o punoj stabilnosti radnog mesta, ali je potrebno radnicima obezbediti pravo na usavršavanje, prekvalifikaciju i dokvalifikaciju, ukoliko postanu višak u nekom preduzeću. Moderna država radnicima obezbeđuje i pravo na kolektivno pregovaranje i zaključivanje kolektivnih ugovora, kao i pravo na političko predstavljanje. Izneta je bojazan da bi neodmerena reforma radnog zakonodavstva radi fleksibilizacije tržišta rada mogla stvoriti jednu klasu ljudi bez ikakvih prava, bez stabilnosti, sa veoma niskim zaradama. U Francuskoj i Nemačkoj radna nedelja je skraćena, a u Australiji se petkom radi četiri sata kako bi radnici bili motivisaniji za rad. Izneto je mišljenje da javni sektor nije smetnja poslodavcima da motivišu zaposlene, ali je odgovoran za stvaranje poslovnog ambijenta koji omogućava punu efikasnost i produktivnost. Poslodavci u svom predlogu traže da se omogući bolja, jednostavnija i savremenija komunikacija na relaciji poslodavac-zaposleni, kako bi poslodavci mogli efikasnije da organizuju rad u svojim preduzećima. Izneto je mišljenje da poslodavcima niko ne zabranjuje da ostvaruju bolju komunikaciju sa zaposlenima, da upravljaju po savremenom modelu i principima participativnog menadžmenta, da obezbede radnicima uslove da budu informisani, konsultovani, da saodlučuju u privatnim preduzećima. Istaknuto je da u materijalima koje je dostavila Unija poslodavaca ima veoma kvalitetnih predloga, kao što je ukidanje obaveze isplate otpremnina za celokupan radni staž radnicima koji su postali tehnološki višak. Razmotren je predlog da se prag za reprezentativnost sindikata kod poslodavca poveća na 30% od ukupnog broja zaposlenih kod tog poslodavca, u cilju kvalitetnijeg i efikasnijeg odnosa na relaciji poslodavac-reprezentativni sindikat u preduzeću. Izneto da evropska i praksa razvijenih zemalja ne prepoznaje ovako visok prag i da je to u suprotnosti sa Konvencijom 87 MOR, koja obavezuje na slobodu organizovanja.

Izraženo je žaljenje što sednici ne prisustvuju predstavnici sindikata, jer bez njihovih stavova ne mogu da uspeju reforme Zakona o radu. Izneto je neslaganje sa tezom da država izmenama Zakona o radu treba da omogući poslodavcima da lakše otpuštaju radnike da bi lakše zapošljavali, jer ta teza nema utemeljenje u praksi.

U dostavljenom materijalu uočene su primedbe na rad inspekcijskih i prekršajnih organa, problemi sa primenom zakona i kaznenom politikom. Izneto je mišljenje da ta ograničenja u poslovanju dovode u neravnopravan položaj privredne subjekte. Država je dužna da se bavi socijalnim pitanjima i da ih ne prebacuje na privatne poslodavce. U postupku kontrole naplate javnih prihoda privatni poslodavci nisu izjednačeni sa društvenim, odnosno državnim. Najveći poreski dužnik je upravo država, odnosno društvena preduzeća i preduzeća u restrukturiranju. Nekolicinu uspešnih privrednika kontrolišu sve vrste inspekcija, poreznici, kriminalistička policija, poreska policija i svi dokazuju svoju efikasnost u vršenju javnih ovlašćenja.

U indeksu humanog razvoja kojim se mere uslovi života, finansije, životni vek, obrazovanje, pismenost, opremljenost infrastrukturom razlike između opština u Srbiji su jedan prema petnaest. Neke opštine su petnaest puta siromašnije i u njima je lošiji kvalitet života u odnosu na razvijene, pa je teže i obavljanje privredne aktivnosti. Izneto je da je država dužna da podsticajnom politikom i poreskim olakšicama stvori uslove da poslodavci nađu ekonomski interes i da dođe do kretanja kapitala ka manje razvijenim delovima Srbije. Najveća disproporcija između postojanja privrednih resursa i privrednog razvoja je upravo u Srbiji. Najnerazvijenije opštine po pravilu imaju najbolje prirodne resurse koji se ne koriste. Naveden je primer biomase koja u Srbiji godišnje propadne u vrednosti od četiri milijarde evra, a isto toliko novca iz budžeta ide na dotiranje penzijskog fonda. Izneto je da su doneti okvirni propisi, ali da investitori ukazuju da se veoma teško dolazi do dozvola i da "Srbijašume" stvaraju prepreke da se biomasa organizovano koristi, supstituiše uvoz energenata i rasterećenjem budžeta olakša pozicija Srbije. Uspešne nacije se razlikuju od neuspešnih zato što svoje resurse i potencijale koriste na pravi način i svoju zakonodavnu aktivnost stavljaju u funkciju društvenog razvoja.

Veliki je uticaj trgovinskih lanaca (Idea, Merkator) na stvaranje neravnopravnih uslova na tržištu. Iza njih stoji krupan kapital, a vrlo često i njihove domicilne države (Hrvatska, Slovenija). U postupak preuzimanja akcija i spajanja Merkatora i Idee uključene su sve evropske i srpske institucije. Srbija je pod velikim pritiskom finansijskog kapitala zbog ekstra profita, zbog nejasnoće u poslovanju finansijskog tržišta, zbog nedostatka regulative, ali i zbog toga što se radi o poslovima koji vrlo često nisu definisani posebnim zakonima, već za njih važe opšti uslovi iz obligacionih odnosa ili građanskog prava. Manjkavi propisi i nedostatak pravila stvaraju mogućnost za pritiske i korupciju.

Povodom motivacije i otpuštanja zaposlenih od strane poslodavaca izneto je mišljenje da ni jedan poslodavac neće otpustiti dobrog radnika. Naveden je primer našeg radnika koji u Japanu zarađuje oko 250 do 300 evra dnevno radeći na tri radna mesta, jer mu je svaki poslodavac nudio povišicu kada je hteo neko od tih radnih mesta da napusti. Taj radnik u Srbiji bi bio neuspešan, jer nema tržišta rada u punom smislu. Izneto je mišljenje da je naš društveni sistem kapitalistički sa ostacima elemenata komunizma i u tom smislu je destimulativan. Stotine hiljada ljudi penzionisano je 90-ih i nakon 2000. godine da bi se socijalno rešili viškovi zaposlenih. Sada je u Srbiji oko 1.700.000 penzionera i isto toliko zaposlenih. Državni službenici u javnom sektoru imaju 20% veće plate u odnosu na privatni sektor i ta disproporcija negativno deluje na tržište rada. Od 1.700.000 zaposlenih, 600.000 do 700.000 radi u javnom sektoru, oko 800.000 do 900.000 radi u privatnom sektoru i oko pola miliona radi na crno i u sivoj zoni. Država ove probleme rešava tako što se uporno zadužuje i ne rešava problem promenom sistema obrazovanja. Kvalifikaciona struktura nezaposlenih je potpuno nepovoljna, odnosno većina nezaposlenih poseduje znanja, veštine i zanimanja koja nikome ne trebaju. Izneto je mišljenje da je Srbiji potreban, bez ikakvog odlaganja, najliberalniji mogući zakon o radu, koji podrazumeva lako otpuštanje i lako primanje radnika. Države koje imaju liberalno radno zakonodavstvo imaju najniže stope nezaposlenih. Poresko opterećenje na zarade je veliko, a njegovim smanjenjem neće opasti budžetski prihodi jer će se delimično legalizovati rad na crno. Stopa nezaposlenosti u Srbiji je zabrinjavajuće visoka i ozbiljni poslodavci vode računa o tome da samo radnici koji su odmorni i zadovoljni svojim životom mogu biti produktivni. Dobri zakoni treba da budu podsticajni i za to je odgovoran parlament. Ukazano je da pri stopi nezaposlenosti od 25 % radnici postaju obespravljeni i da tržište rada počinje da funkcioniše i da se bude radnička prava tek kada je stopa nezaposlenosti niža od 15%. Pri stopi nižoj od 10 % sva radnička prava funkcionišu i cilj treba da bude da se stopa nezaposlenosti snizi na taj nivo.

Izneto je mišljenje da je dobro da narodni poslanici čuju što više predloga poslodavaca, ne samo u vezi izmena o Zakona o radu, nego i o drugim propisima. Ocenjeno je da su dostavljeni materijali veoma kvalitetni i da će ih narodni poslanici koristiti prilikom razmatranja zakonskih predloga u Narodnoj skupštini.

Izneta je primedba što na sednicu nisu pozvani i predstavnici Stalne konferencije gradova i opština i predstavnici sindikata, jer se predlaže smanjenje fiskalnog opterećenja zarada, što utiče i na prihode lokalnih uprava. Predsedavajuća je podsetila da je Odbor održao javno slušanje na inicijativu sindikata prošle godine u decembru i da iz tog razloga predstavnici sindikata ne prisustvuju ovoj sednici Odbora. Rasprava o izmenama Zakona o radu je u nadležnosti Odbora za rad, socijalna pitanja, društvenu uključenost i smanjenje siromaštva. Sa stanovišta delokruga Odbora za privredu, regionalni razvoj, trgovinu, turizam i energetiku je bitno da i poslodavci iznesu stavove o pitanjima radnog zakonodavstva.

Predstavnik Unije poslodavaca Srbije je ukazao na problem sa kojim se suočavaju poslodavci u pogledu odlaska radnika na bolovanja. Prema anketi koju su sproveli među poslodavcima, radnici po osnovu bolovanja odsustvuju u proseku 25 radnih dana godišnje.

Predstavnik Udruženja italijanskih privrednika Srbije je pohvalio istraživanja koja je dostavila Unija poslodavaca. Istakao je da radna mesta stvara ili država ili privatnici i da je stopa nezaposlenosti toliko visoka da se pri tako visokoj stopi raspadaju države i zaključio da je broj neprijavljenih radnika daleko veći od procenjenog. U Italiji stalno postoje tenzije na relaciji sindikati-poslodavci. U ekonomskoj krizi Italija nije bila spremna na reviziju stečenih socijalnih prava, kao što je to uradila Nemačka, i zbog toga konstantno beleži pad BDP. Da bi opstali, italijanski privrednici su se opredelili za poslovanje u Srbiji zbog relativno povoljnih uslova poslovanja, pre svega, niske cene rada. Mišljenja je da je očuvanje postojećih radnih mesta i kad nisu ekonomski opravdana pogrešan pristup. Cilj mora biti da se broj novootvorenih radnih mesta povećava i da bude uvek veći od broja zatvorenih radnih mesta i zbog toga su neophodne određene reforme.

U raspravi je izneto i mišljenje da istraživanja koja je Odboru dostavila Unija poslodavaca Srbije ne donose mnogo novog i da akcenat treba da bude na sprovođenju reformi koje su godinama odlagane. Potrebno je smanjiti poreze i doprinose na zarade, napraviti socijalni program za reforme u pojedinim granama privrede, očuvati proizvodnju i voditi računa o logičnom i doslednom obračunu poreza na dodatu vrednost kada je reč o hrani, u skladu sa propisima.

Izneto je da će u narednom periodu biti započeti veći infrastrukturni projekti i istaknuta dilema da li će privreda i zaposleni biti u mogućnosti da iznesu projekte koji zahtevaju visoku stručnost i poznavanje najnovijih tehnologija. U poređenju sa Japanom, koji ima 0,7% nepismenih, Srbija ima veliki broj funkcionalno nepismenih i istaknuta je neophodnost programa za prekvalifikaciju za pojedina zanimanja. Poslodavci treba da budu aktivniji po pitanju mnogih zakonskih rešenja, ne samo u vidu svojih predloga, nego i u dijalogu sa sindikatima. Iznet je podatak da je Privredna komora Beograda organizovala savetovanje na temu „Mladi i nezaposlenost“ na kome je istaknuta potreba mladih za volonterskim tehničkim praksama. Volonterska praksa u toku srednje škole ili studiranja je prilika da poslodavci dođu do dobrih radnika.

U diskusiji su učestvovali Aleksandra Tomić, Vladimir Marinković, Boško Ristić, Vladimir Ilić, Slavica Savić, Branka Karavidić, Zoran Pralica, Aleksandar Stevanović, Andreja Brkić i Jelena Bojović.

Sednica je zaključena u 13,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Dušan Lazić dr Aleksandra Tomić